Pas ngjarjeve në Charleston
Aktivistë të të drejtave të njeriut thonë se vrasjet në Charleston janë një sulm terrorist
Ndërkohë që po del më shumë informacion rreth ideologjisë së supremacisë së bardhë të të dyshuarit Dylann Roof, po zhvillohet një debat nëse vrasja e nëntëve afrikano-amerikanëve besimtarë duhet të quhet një sulm terrorist. Aktivistët e të drejtave të njeriut kërkojnë të përdoret ky emërtim. Ndërkohë që në Charleston varroseshin të vdekurit gjatë javës pas masakrës në kishë, një fjalë nisi dëgjohej gjithnjë e më shumë: fjala “terror”. Vrasjet pasojnë një histori të gjatë dhune racore në jugun amerikan nga grupe ekstremiste si Ku Klux Klani, që vazhdon të ketë celula aktive në mbarë vendin. Aktivisti i të drejtave të njeriut Marc Morial thotë se emërtimi me fjalën “terror” është i përshtatshëm për rastin në Charleston. Në vendngjarje, në Charleston, edhe jo-aktivistë përdorin të njëjtin term. Gjatë 20 viteve që nga shpërthimi i kryer prej Timothy McVeigh ndaj një ndërtese federale në Oklahoma, dhe deri në vrasjet me armë në Charleston, të dyja sulme të brendshme, “lufta kundër terrorit” e Shteteve të Bashkuara është fokusuar tek kërcënimet e jashtme. Megjithatë, që nga viti 2001, sulmues të së djathtës, përfshirë supremacistë të bardhë, kanë vrarë 48 persona, pothuajse dyfishin e të vrarëve nga persona me motive xhihadiste, sipas të dhënave të Fondacionit Amerika e Re. Michael German është ish-agjent i FBI-së. Zyrtarët federalë po hetojnë nëse vrasjet me armë në Charleston mund të kualifikohen ligjërisht si terrorizëm. Por, emërtimi “terror” nuk do të përkthehet në një dënim më të rëndë për Dylann Roof, nëse gjendet fajtor. 21-vjeçari përballet tashmë me dënimin me vdekje. Për më tepër, kreu i organizatës më të vjetër të të drejtave civile, NAACP, thotë se megjithëse ishte një veprim terrorist, autori nuk arriti të terrorizojë komunitetin zezak, apo vendin.